arnastofnun/IGC-2024 huggingface dataset:
Haraldur Jónasson (f.1895)

Haraldur Jónasson (f. 9. ágúst 1895, d. 30. apríl 1978) var bóndi á Völlum í Vallhólma í Skagafirði og einnig hreppsefndarmaður í Seyluhreppi.

Pólitík.

Var kosinn í hreppsnefnd Seyluhrepps og sat þar í 28 ár, frá 1942 til 1970. Var oft í framboði fyrir Sjálfstæðisflokkinn í Skagafirði til Alþingis og sat þar sem varamaður frá janúar til mars 1945
Kim Cesarion

Kim Cesarion (fæddur 1991) er sænskur söngvari og lagahöfundur.
Karl Garðarsson

Karl Garðarsson (f. 2. júlí 1960) er fyrrverandi þingmaður Framsóknarflokkins. Karl sat á þingi frá 2013-2016.
Vilhjálmur Árnason (stjórnmálamaður)

Vilhjálmur Árnason er þingmaður fyrir Sjálfstæðisflokkinn.
Botnsárvirkjun

Botnsárvirkjun er vatnsaflsvirkjun á Vestfjörðum. Hún var stofnuð árið 2002 og afl hennar er 550 KW. Eigandi Botnsárvirkjunar er Dalsorka Súgandafirði.
Árteigsvirkjun

Árteigsvirkjun er 500 kw vatnsaflsvirkjun í Þingeyjarsveit sem stofnuð var árið 2006. Eigandi virkjunarinnar er Raflækur ehf.

Túrbínusmíði í Árteigi.

Fyrir árið 1950 hóf Jón Sigurgeirsson í Árteigi hóf smíði á litlum rafstöðvum með 12 eða 24 volta jafnstraumsrafölum. Þær voru settar í marga bæjarlæki í Þingeyjarsýslu. Hann byggði þá rafstöð fyrir Granastaðabæina sem er bæjarþyrping út með Kinnafjöllum með bæjunum Granastöðum, Ártúni, Árteigi I, Árteigi II og Fitjum. Sú stöð var síðar stækkuð og getur nú framleitt um 200 kw. Synir Jóns Eiður og Arngrímur tóku við túrbínusmíðinni og eru milli 70-80 túrbínur víðs vegar um Ísland sem framleiddar voru í Árteigi.
Steindyr

Nokkrir staðir á Íslandi bera nafnið Steindyr:
Skráptunga

Skráptunga (fræðiheiti "Radula") er eitt einkennum lindýra eins og snigla. Dýrin nota hana til þess að rífa plöntuvefi í smáar örður sem þeir kyngja. Allir flokkar liðdýra hafa skráptungu nema samlokur.
Robert Aschberg

Robert Aschberg (fæddur 19. mars 1952 í Stokkhólmi, Svíþjóð) er sænskur blaðamaður og framleiðandi sjónvarpsþátta. Hann er best þekktur sem þáttastjórnandi sjónvarpsþáttanna "Baren", "Diskutabelt", "Folkhemmet", "Insider", "Expedition Robinson" og "Grannfejden" á TV3. Robert hefur skrifað og birt háðsdeilubréf til þekktra einstaklinga undir dulnefninu Otto Ruben Svensson.

Þátttaka í pólitík.

Á undanförnum árum hefur Robert látið sig innflytjendamál varða. Í blaðinu "Expressen" hvatti hann fólk til að kjósa ekki Svíþjóðardemókratana og sagði atkvæði til flokksins vera atkvæði til glæpamanna.
Galdra-Imba

Galdra-Imba, Ingibjörg Jónsdóttir (fædd milli 1630 og 1640) var íslensk kona sem sökuð var um galdra. Foreldrar hennar voru séra Jón Gunnarsson prestur í Hofstaðaþingum í Skagafirði (Flugumýrar- og Hofsstaðasóknum) og ábúandi á Þverá og Helga Erlendsdóttir kona hans. Seinna varð Jón faðir hennar prestur að Tjörn í Svarfaðardal þangað til hann lét af prestskap árið 1664.

Ingibjörg giftist séra Árna Jónssyni en hann var prestsonur úr Svarfaðardal, hafði gengið í Hólaskóla og verið í nokkur ár sveinn hjá Gísla Magnússyni sýslumanni (Vísa-Gísla). Árni var prestur í Viðvík árið 1658 og er dóttir hans og Ingibjargar Þuríður talin fædd 1660 en árið 1661 flytur hann í Fagranes og er þar í tólf ár en fer svo árið 1673 að Hofi á Skagaströnd og er þar prestur í fimm ár áður en hann er borinn galdri.

Prófasturinn í Húnavatnssýslu, séra Þorlákur Halldórsson, tilkynnir Gísla biskupi Þorlákssyni um galdrarykti Árna prests vorið 1678 og er það tekið fyrir á prestastefnu sem haldin var á Spákonufelli 5. maí 1679. Árna var dæmd undanfærsla með tylftareiði en hann fær ekki nógu marga eiðmenn til að sverja og flýr austur á land og þaðan til Englands árið 1680 og andast þar ári síðan í volæði. Nafngreindir eru fjórir kærendur séra Árna og voru kærurnar algeng í svona málum, tjón á gripum, veikindi á konum og börnum, hrakningar á sjó og truflun á heimilisfriði. Málsvörn séra Árna er mjög áfátt og bendir til að hann hafi verið talsvert ruglaður á geðsmunum. Líklegt er að Árni hafi staðnæmst að Nesi í Loðmundarfirði á ferð sinni til Englands því Ingibjörg kona hans er talin búa þar með dóttur þeirra eftir að Árni hefur flúið úr landi. Galdraáburður leggst nú á Ingibjörgu og sum barna þeirra. Ekkert sjáanlegt samband er milli þeirra saka sem séra Árni var kærður fyrir og sagna sem búnar eru til um Ingibjörgu og ganga manna í millum. Hún er látin sækjast eftir lífi bónda síns, fyrirfara tveimur tengdasonum sínum og gera tilraun til að drepa Þuríði dóttur sína og fleiri menn. Einnig er hún sögð hafa látið tortíma skipi á útsiglingu, selja mýs fyrir sauði og leggja inn grjót fyrir smjör og ost úr kaupstaðnum.

Ingibjörg leitast við að hreinsa sig af þessum galdraáburði og í Alþingisbókum Íslands árið 1687 er pistillinn „Um frelsiseið Ingibjargar Jónsdóttur úr Múlaþingi“.

Þuríður dóttir Ingibjargar giftist aðeins einu sinni og missti mann sinn, Guðmund Oddsson frá Húsavík í snjóflóði kringum 1690. Þau bjuggu í Nesi. Afkomendur þeirra kölluðust Galdra-Imbuætt. Af öðrum börnum Ingibjargar og Árna má nefna Gísla bónda í Geitavíkurhjáleigu í Borgarfirði eystri og Gunnar prest á Stafafelli í Lóni og Austari-Lyngum í Leiðvallarhreppi.
Tylftareiður

Tylftareiður er eiður sem svarinn var til að sverja af sér galdraáburð. Tylftareiður var algengasti eiðurinn í galdramálum 17. aldar. Ef játning fékkst ekki fram hjá þeim sem sakaður var um galdra þá var gripið til tylftareiðs. Sá sem borinn var sökum átti líf sitt undir eiðmönnum og það þurfti að útnefna tólf menn til eiðsvættis. Aðrir eiðar við minni mál voru sjöttareiður og lýríttaeiður hinn meiri og hinn minni. Dæmi eru um aðra eiða en tylftareið við galdraáburð t.d. sór Illugi Jónsson frá Kálfafellsstað í Skaftárþingi sjöttareið árið 1629. Honum hafði verið dæmdur tylftareiður en ekki fengið neina eiðmenn "hvorki presta né lögréttumenn" og var þá gert að fá sex ærlega og ráðvanda menn til að sanna eiðinn með sér. Hann féll einnig á sjöttareiðnum og eftir langvarandi málaferli var hann sýknaður af öllum sakarliðum. Lýrittaeiður kemur fram í fjórum málum en í þannig eið var sakborningurinn sjálfur einn eiðmanna.
Kantata

Kantata er skáldsaga eftir Kristínu Mörju Baldursdóttur. Sagan er fjölskyldusaga. Í henni er greint frá hópi fólks, Nönnu sem sinnir garðinum sínum, Dúa sem vinnur á hóteli, hóteleigandanum Gylfa, leikaranum Hjálmari og fleirum. Í byrjun er misskýrt hvernig persónurnar tengjast en svo koma fjölskyldutengsl þeirra í ljós. Inn í líf fjölskyldunnar kemur síðan erlendur ljósmyndari. Sögumaður fylgir persónum fjölskyldunnar eftir til skiptis og segir frá í þriðju persónu en inn á milli koma svo fyrstu persónu frásagnir fólks sem flestar tengjast fjölskyldunni lauslega.

Engin ein persóna er hreinræktuð miðja frásagnar sem lesendur geta samsamað sig við. Fléttan eða frásagnaraðferðin er aðalatriði en ekki persónurnar eða söguþráðurinn. Nanna sem ræktar garðinn kemst næst því að vera aðalpersóna sögunnar. Hún ræktar garðinn og hugsar um húsið og skapar þannig aðstæður fyrir karlana að sinna hugðarefnum sínum. Ræktunarstarfið í garðinum er átök við náttúruna og Nanna leggur áherslu á fullkomið umhverfi, að skapa leikmynd.
Dárafley

Dárafley eða fíflaskip er táknsaga (allegoría) í vestrænum bókmenntum og listum sem dregur upp mynd af skipi fullu af vitfirringum og fáráðlingum sem rekur stefnulaust norður og niður.

Michel Foucault leit í skrifum sínum á dárafleyið eins og meðvitund um syndir og illsku í hugarheimi miðalda og ímynduðu landslagi Endurreisnarinnar.
Alsatíska

Alsatíska (franska: Alsacien, þýska: Elsässisch) er alemannísk mállýska sem töluð er í Elsass-héraði í austur Frakklandi, þar á meðal í Strassborg.
Blóðþrýstingur

Blóðþrýstingur er sá þrýstingur sem blóðið beitir á veggi æðakerfisins. Mestur af þessum þrýstingi kemur til vegna krafts frá hjartanu þegar það dælir blóði.

Þegar talað er um blóðþrýsting á fólk vanalega við þrýstinginn í stóru slagæðunum. Þar sem þrýstingur sveiflast til vegna samdráttar hjartans eru tveir hlutir athugaðir: mesti þrýstingur sem mælist þegar hjartað slær (slagþrýstingur) og lægsti þrýstingur sem mælist milli tveggja hjartslátta (fylliþrýstingur).

Eðlilegur slagþrýstingur er á bilinu 120 mmHg til 130 mmHg. Eðlilegur fylliþrýstingur er á bilinu 80 mmHg til 85 mmHg. Þegar þrýstingur fer yfir þessi mörk er talað um háþrýsting.
Sjónvarp

Sjónvarp er útvarpstækni til að senda út kvikmyndað efni ásamt hljóði til fjölda viðtakenda. Orðið er einnig notað um viðtæki, sem tekur við sjónvarpssendingum eða fyrirtæki sem sendir þær út.
Frank Ocean

Christopher Francis Ocean (fæddur Christopher Breaux 28. október 1987), betur þekktur undir sviðsnafni sínu Frank Ocean, er bandarískur söngvari og lagahöfundur frá New Orleans, Louisiana. Ocean byrjaði feril sinn á því að semja nafnlaust lög fyrir tónlistarmenn eins og Brandy Norwood, Justin Bieber og John Legend. Árið 2010 náðu lögin „Novacane“ og „Swim Good“ gríðalegum árangri og vöktu áhuga hjá tónlistarfólki eins og Kanye West, Beyoncé Knowles og Jay-Z og þar af leiðandi birtust lögin á plötunni "Watch the Throne" með West og Jay-Z.

Árið 2012 lenti Ocean í öðru sæti á BBC's Sound of 2012-listanum. Fyrsta platan hans "Channel Orange" sem hann gaf út í júlí 2012 á plötunni voru til dæmis lögin „Thinkin Bout You“, „Lost“ og „Sweet Life“.

Æskuár.

Christopher „Lonny“ Breaux fæddist 28. október 1987 í Kaliforníu. Þegar hann var um það bil fimm ára flutti hann til New Orleans,Louisiana. Þegar Frank var unglingur safnaði hann sér pening með því að slá gras, ganga með hunda og þrífa bíla fyrir þá sem vildu, til þess að hann gæti borgað fyrir tíma í stúdíóinu.

Einkalíf.

Árið 2010 breytti hann nafninu sínu úr Christopher Breaux yfir í Christopher Francis Ocean í gegnum löglega vefsíðu. Ocean var einn af fyrstu afrískættuðu amerísku tónlistarmönnum til þess að viðurkenna samkynhneigð sína.
Thinkin Bout You

Thinkin Bout You er lag á plötunni Channel Orange eftir Frank Ocean.
Svartir Bandaríkjamenn

Svartir Bandaríkjamenn eru Bandaríkjamenn sem komnir eru að öllu leyti eða að hluta til frá svörtum kynstofnum Afríku. Enska heitið „"African American"“ vísar þá oft sérstaklega til afkomenda bandarískra þræla.

Samkvæmt kynþáttaflokkun Bandaríkjanna eru svartir Bandaríkjamenn þriðji stærsti kynþáttur landsins á eftir hvítum og fólki frá Rómönsku Ameríku, með rúmar 40 milljónir manns eða tæp 13% Bandaríkjanna.
Pjetur Stefánsson

Pjetur Stefánsson (f. 9. nóvember 1953 í Reykjavík) er íslenskur tónlistarmaður, dægurlagahöfundur og myndlistarmaður.
Leysir

Leysir er tæki sem sendir frá sér ljós sem er magnað með örvaðri rafsegulgeislun. Ljósið kallast leysigeisli og hefur eina ákveðna bylgjulengd (þ.e. einn lit ef um sýnilegt ljós er að ræða) og dreyfist mjög lítið, þ.a. geislinn helst grannur jafn vel langa vegalengd frá ljósgjafanum.
Mercator-vörpun

Mercator-vörpun er kortavörpun sem flæmski kortagerðarmaðurinn Gerhard Mercator þróaði fyrir heimskort sem hann gaf út árið 1569. Hún varð vinsælasta kortavörpun í siglingafræði vegna þess að hún gerði það hægt að teikna beinar stefnulínur. Kvarðinn er jafn í allar áttir í kringum ákveðinn punkt sem varðveitir horna og lögun smærri hluta en skekkir stærð og lögun stærri hluta. Þetta er vegna þess að kvarðinn eykst frá miðbaugnum í átt að heimskautunum, þar sem hann verður óendanlegur.
Akademía ÍBV-Íþróttafélags

Akademía ÍBV-Íþróttafélags er íþróttaakademía í Vestmannaeyjum sem er samstarf milli GRV, FÍV og ÍBV.

Árið 2011 var Akademía ÍBV-Íþróttafélags sett á laggirnar í samvinnu við Framhaldsskólann í Vestmannaeyjum.

Árni Stefánsson íþróttaþjálfari var fenginn til að koma Akademíunni af stað.

Vorönnina 2012 fór ÍBV í samstarf við Grunnskóla Vestmannaeyja og þar með krökkum úr 9. og 10. bekk gert kleift að taka þátt í akademíunni með einhverju móti.

Forstöðumaður Akademíunnar er Gunnar Stefánsson
Rennilás

Rennilás er samrennandi festing sem skiptist i tvo málm- eða plastborða með sérstökum grípandi búnaði og sem notuð er til að loka opi eða jöðrum, t.d. á flík. Rennilásar eru oft notaðir í stað hnappa, talna eða reima og eru t.d. mikið notaðir á útivistarfatnað, töskur, bakpoka, tjöld og svefnpoka. Bandaríkjamaðurinn Whitcomb Judson fann upp rennilásinn í Chicago árið 1893. Sama aðferðin, sem byggir á „tönnum“ sem læsast saman, er notuð í rennilása nútímans. Stærsti framleiðandi rennilása í heiminum um þessar mundir er japanska fyrirtækið YKK.

Nokkrar gerðir rennilása eru til, meðal annars loftþéttir og vatnsheldir auk rennilása sem opna má frá hvorum enda fyrir sig.
Kökukefli

Kökukefli er sívalt áhald sem notað er við bakstur og matargerð til að fletja út deig. Tvær megingerðir eru til, sum kökukefli eru sívalir, yfirleitt fremur mjóir pinnar sem er rúllað eftir deiginu með lófunum, önnur eru sverari sívalningar með gati í gegn og höldum á báðum endum. Flest kökukefli eru slétt en einnig eru til kefli með rifflum eða mynstri sem notuð eru til að fletja út deig sem á að fá sérstaka áferð.

Algengast er að kökukefli séu úr tré en þau geta einnig verið úr málmi, plasti, gleri eða marmara. Til eru kökukefli sem eru hol að innan og hægt að fylla þau með heitu eða köldu vatni til að vinna með ákveðnar tegundir af deigi.
Eyjafjallajökull (kvikmynd)

Eyjafjallajökull er frönsk kvikmynd frá árinu 2013 sem Alexandre Coffre gerði.
Osmín

Osmín er frumefni með efnatáknið Os og sætistöluna 76 í lotukerfinu.

Þetta er harður, stökkur, gráblár eða svarblár hliðarmálmur sem tilheyrir platínuflokknum og er eðlisþyngstur allra náttúrulegra frumefna.

Almenn einkenni.

Osmín í málmformi er gríðarlega eðlisþungt. Það er gráblátt eða svarblátt, stökkt og gljáandi, jafnvel við hátt hitastig, en er erfitt í vinnslu. Auðveldara er að framleiða osmín í duftformi, en ef það kemst í snertingu við loft myndar það osmíntetroxíð (OsO4), sem er eitrað. Oxíðið er einnig öflugt oxandi efni, gefur frá sér sterka lykt og sýður við 130°C.

Sökum gríðarlega hás eðlismassa, er osmín yfirleitt talið vera þyngsta þekkta frumefnið, aðeins þyngra en iridín.

Þessi málmur hefur hæsta bræðslumark og lægsta gufuþrýsting allra efna í platínuflokknum. Algeng oxunarstig osmíns eru +3 og +4, en fundist hafa oxunarstig frá +1 til +8.

Notkun.

Sökum gríðarlega eituráhrifa oxíðs þess, er osmín sjaldan notað í hreinu formi, en er í staðinn oft blandað saman við aðra málma sem síðan eru notaðir í slitþolna hluti. Osmínmálmblöndur eru gríðarlega harðar og efnið er, ásamt öðrum platínuflokksmálmum, næstum eingöngu notað í odda á lindarpennum, plötuspilaranálar, kúlulegur og rafsnertur.

Osmíntetroxíð hefur verið notað í fingrafarsgreiningu og til að lita fituvefi á sýnisglerjum smásjáa. Blanda 90% platínu og 10% osmíns er notuð í ígræðslur, eins og til dæmi hjartagangráða og staðgengla fyrir lungnaslagæðalokur.

Tetroxíðið (og skylt efnasamband, kalínosmat) eru mikilvægir oxarar í efnasmíði.

Saga.

Smithson Tennant í London á Englandi uppgötvaði osmín (gríska "osme" sem þýðir „lykt“) árið 1803, ásamt iridíni, í leifum eftir upplausn platínu í kóngavatni.

Tilvist.

Þessi hliðarmálmur finnst í iridosmíni, sem er náttúruleg málmblanda iridíns og osmíns, og í platínuríku straumvatnsseti í Úralfjöllum og Norður- og Suður-Ameríku. Það finnst einnig í nikkelgrýti við Sudbury í Ontario, ásamt öðrum málmum í platínuflokknum. Jafnvel þótt magn platínumálma í þessu grýti sé lítil, gerir mikið magn nikkelgrýtis sem unnið er með, hagkvæmt að vinna þessa málma úr því.

Efnasambönd.

Osmíntetroxíð (OsO4)

Samsætur.

Osmín hefur sjö náttúrulegar samsætur, og af þeim eru 5 stöðugar: Os-187, Os-188, Os-189, Os-190 og Os-192 (algengust). Os-184 og Os-186 hafa ótrúlega langan helmingunartíma og er því almennt hægt að telja þær stöðugar líka. Os-187 er dótturkjarni Re-187 (helmingunartími 4,56×1010 ár) og er oft mælt í hlutfalli Os-187/Os-188. Þetta hlutfall, ásamt hlutfalli Re-187/Os-187, hefur víða verið notað til að aldursgreina jarðneskt grjót og einnig grjót úr loftsteinum. Það má þó geta þess, að best þekktu not osmíns í aldursgreiningu hafa verið mælingar á hlutfalli þess og iridíns, til að aldursgreina ákveðin leirlög frá þeim tíma er risaeðlurnar dóu út fyrir 65 milljón árum síðan.

Varúðarráðstafanir.

Osmíntetroxíð er baneitrað efni. Þéttleiki osmíns í lofti, allt niður að 10-7 g/m³, getur valdið lungnateppu, húð- eða augnskemmdum.
Obláta

Obláta er altarisbrauð sem er búið til úr ósýrðu hveitimjöli og er borið fram á patínu. Við altarisgöngur er lagður dúkur yfir diskinn (og kaleikinn) sem nefnist "korpóralsdúkur". Til að búa til oblátur voru áður fyrr notaðar baksturstangir eða bakstursjárn. Geymsluílátið undir obláturnar var nefnt "huslker", "oblátubaukur" eða "guðslíkamahús". Ekki má rugla oblátu saman við manna.
Origami

Origami er japönsk list við pappírsbrot sem hefur öðlast vinsældir utan Japans og er eitt af listformum nútímans. Markmið origami er að móta skúlptúr úr flötum pappír með því að brjóta hann saman. Í origami er pappír hvorki klipptur né límdur. Ef pappírinn er klipptur er það kallað kirigami.
Thomas Fairfax

Thomas Fairfax, 3. lávarður af Cameron (17. janúar 1612 – 12. nóvember 1671) var herforingi í breska þinghernum í Ensku borgarastyrjöldinni. Hann þótti hæfur foringi og vann mikilvæga sigra á her konungssina í Jórvíkurskíri. Sem stjórnmálaleiðtogi þurfti hann að víkja fyrir undirmanni sínum, Oliver Cromwell, og róttækari armi hersins. Hann var skipaður einn af dómurum yfir Karli 1. en neitaði svo frekari þátttöku þegar honum varð ljóst að það átti að dæma konunginn til dauða. Hann var kosinn á Afgangsþingið og hélt stöðu sinni sem yfirhershöfðingi, en þegar ríkisráðið ákvað að senda her gegn Skotum sem höfðu hyllt Karl 2. sem konung sagði Fairfax af sér og Cromwell var skipaður eftirmaður hans. Fairfax var áfram þingmaður og átti þátt í endurreisn konungdæmisins 1660 og fór fyrir nefndinni sem hvatti Karl 2. til að taka við völdum í Englandi. Meðal annars þess vegna var honum hlíft í hefndaraðgerðum konungssinna.
Heka

Heka (fornegypska: Ḥkȝ; líka umritað Hike) var guð töfra og lækninga í fornegypskum trúarbrögðum. Nafnið merkir bókstaflega virkjun ka (sem var persónuleikahluti sálarinnar). Hann var stundum sagður sonur sköpunarguðsins Atúms og stundum Knúms sem skapaði annan hluta sálarinnar, ba. Ef hann var sonur Knúm var móðir hans Menhit.

Heka var einn af fjórum hlutum fornegypskrar lækningalistar, frumsköpunarkrafturinn sem ásamt helgisiðum og töfraformúlum úr helgum bókum auk meðala áttu að lækna sjúkdóma.
Flotinn ósigrandi

Flotinn ósigrandi (spænska: "Grande y Felicísima Armada" eða "Armada Invencible") var spænskur herfloti sem sendur var til Englands árið 1588 til að steypa Elísabetu 1. af stóli. Tilgangurinn var að binda enda á stuðning Englendinga við uppreisnarmenn í Spænsku Niðurlöndum og stöðva sjórán þeirra í Karíbahafi. Flotinn var undir stjórn Alonso Pérez de Guzmán, hertoga af Medina Sidonia. Flotinn taldi 151 skip, þar af 28 herskip, með samtals 8.000 sjómenn og 18.000 hermenn. Skipin lögðu úr höfn í Lissabon 28. maí og komust í landsýn við Englandsströnd 19. júlí. Enski flotinn, sem taldi fleiri skip en færri fallbyssur, beið þeirra í Plymouth. Enski flotinn nýtti sér meiri hreyfanleika og tókst að hrekja spænska flotann inn Ermarsund og brjóta hann upp í Calais og Gravelines. Eftir orrustuna við Gravelines 29. júlí þar sem Spánverjar misstu fimm skip ákvað Guzmán að snúa aftur til Spánar með því að sigla norður fyrir Skotland. Í þeirri ferð kostuðu stormar í Norður-Atlantshafi Spánverja yfir 60 skip og 5000 menn. Leifar flotans komu aftur til Spánar í lok september 1588.
Hugh Grant

Hugh John Mungo Grant (fæddur 9. september 1960) er breskur leikari.
Lotte Reiniger

Lotte Reiniger (2. júní 1899 – 19. júní 1981) var þýskur kvikmyndaleikstjóri og listamaður sem fékkst sérstaklega við hreyfimyndir gerðar úr skuggamyndum sem hún teiknaði og klippti út úr pappír. Hún gerði fyrstu hreyfimyndina úr skuggamyndum í fullri lengd rúmum áratug áður en fysta teiknimynd Walt Disney í fullri lengd var gerð.

Hún var í bernsku heilluð af kínverskri hefð varðandi skuggamyndabrúðuleikhús og setti sjálf upp slíkt leikhús og sýndi verk fyrir fjölskyldu og vini. Árið 1915 sótti hún fyrirlestur hjá Paul Wegener um möguleika hreyfimynda. Hún gekk í leikhóp Wegener og gerði skuggamyndaportett af mörgum leikurum og síðan titla fyrir kvikmyndir Wegeners og voru margir þeirra skuggamyndir.

Árið 1918 gerði hún hreyfimynd með rottum úr viði og var sú mynd notuð sem millifyrirsögn í mynd Wegeners um rottufangarann frá Hameln. Þetta verk vakti athygli á list hennar og varð til þess að hún komst að við stofnun sem gerði tilraunir með hreyfimyndastuttmyndir. Þar kynntist hún manni sínum og starfsfélaga Carl Koch og öðrum framúrstefnulistamönnum. Hún leikstýrði mynd árið 1919 um tvo elskendur og gerði sex stuttmyndir næstu ár. Árið 1926 gerði hún fyrstu hreyfimyndina í fullri lengd en það var mynd um ævintýri prinsins Achmed byggð á sögu úr Þúsund og einni nótt. Hún gerði svo hreyfimynd um Dagfinn dýralækni og dýrin hans árið 1928 og árið 1929 leikstýrði hún leikinni mynd sem innihélt 20 mínútur af skuggahreyfimynd sem hún var höfundur að. Um þetta leyti barst tækni til að hljóðsetja myndir til Þýskalands og útgáfu þeirrar myndar var seinkað og var hún talsett með ýmsum leikurum og gefin út 1930 en talsetning heppnaðist illa og eyðilagði upplifun af myndinni. Reiniger reyndi að gera þriðju hreyfimyndina byggða á óperu eftir Maurice Ravel um barnið og töfrahlutina en tókst ekki að leysa úr flækjum varðandi höfundarrétt að tónlistinni og það kom í ljós að höfundarrétthafar voru óvænt mjög margir. Reiniger og Koch yfirgáfu Þýskaland þegar Nasistar komust til valda þar en þau tóku bæði þátt í stjórnmálum og voru vinstrisinnuð. Þeim tókst ekki að fá varanlegt landvistarleyfi annars staðar og fóru land úr landi en tókst þó að gera tólf kvikmyndir á þeim tíma. Þau fluttu aftur til Berlínar í stríðslok 1944 og fluttu svo til London árið 1949.
Trident

Trident er myndsetningarvél fyrir vefsíður sem er notuð í Microsoft Windows-útgáfum Internet Explorer. Hún var fyrst kynnt til sögunnar með Internet Explorer 4.0 árið 1997. Með útgáfum Internet Explorer 7 og 8 var stuðningur við vefstaðla bættur verulega. Vélin er skrifuð í C++ með COM-viðmót fyrir forritun í C++ og .Net. Auk Internet Explorer er Trident-vélin notuð til að sýna vefsíður í Windows Explorer og Windows-útgáfum forrita á borð við LimeWire og Skype. Trident er séreignarhugbúnaður í eigu Microsoft.

Þegar Microsoft kynnti arftaka Internet Explorer, Microsoft Edge (fyrir Windows 10 eingöngu þá), þá var vélin í Edge þar með arftaki Trident. Hins vegar hefur Microsoft kynnt að sú vél verður líka lögð niður og Edge mun byggja á Blink sem Google Chrome notar.
Lunascape

Lunascape er vafri sem kom fyrst á markað í Japan árið 2001. Sérstaða Lunascape felst í því að forritið styður þrjár myndsetningarvélar: Trident, Gecko og WebKit og notandinn getur því skipt um myndsetningarvél eftir þörfum.

Lunascape er til fyrir Windows, Android og iOS.
ELinks

ELinks er textavafri fyrir Unixleg stýrikerfi. Nafnið stendur fyrir „Extended Links“ og þróun vafrans hófst árið 2001 með kvíslun textavafrans Links.
Trotula

Trotula einnig þekkt sem Trotula di Ruggiero, Trotula Platearius, Trota og Trocta var læknir sem fæddist í kringum 1090 í Salerno á Ítalíu. Hún var prófessor í læknisfræði við háskólann í Salerno, sem þá var háborg heilbrigðisvísinda í Evrópu. Hún skrifaði mörg rit um kvensjúkdóma og læknisfræði, meðal annars ritið Passionibus Mulierum Curandorum.
Hofsá í Svarfaðardal

Hofsá er bær í Svarfaðardal, í miðri sveit austan við Svarfaðardalsá. Hof er næsti bær en Hofsá fellur á milli bæjanna. Hún kemur úr Hofsdal, sem skerst inn á milli fjallanna ofan við Hofsá. Í ánni er hár foss, Goðafoss, sem sést vel frá vegi. Heimarafstöð fyrir Hofsá er í ánni. Búið hefur verið á Hofsá frá alda öðli og minnst er á bæinn í Guðmundar sögu góða. Þá var þar hálfkirkja. Nú er þar rekið stórt kúabú en einnig er búið með sauðfé og hesta.
Tréskurðarmynd

Tréskurðarmynd er prentuð mynd sem er unnin þannig að myndin er skorin út á viðarplötur. Plötur úr perutré voru notaðar og platan var fyrst þakin þunnu krítarlagi og var teiknað á það lag. Myndin var mynduð með strikum þar sem breið strik voru fyrir útlínur og skyggingar og mjórri fyrir ýmsa millitóna. Myndirnar voru skornar út með hníf og stórir og minni fletir milli línanna voru dýpkaðar með mísmunandi holjárnum.

Guðbrandsbiblía sem prentuð var á Hólum 1584 er með mörgum myndum sem skornar voru út í tréplötur.